S p r á v a

o priebehu a výsledkoch 92. zasadnutia Generálnej konferencie Medzinárodnej organizácie práce, ktoré sa uskutočnilo
od 1. júna 2004 do 17. júna 2004 v Ženeve

V Paláci národov Organizácie Spojených národov a v budove Medzinárodného úradu práce v Ženeve sa v dňoch 1. júna 2004 až 17. júna 2004 uskutočnilo 92. zasadnutie Generálnej konferencie Medzinárodnej organizácie práce (ďalej len „konferencia“), zvolané podľa Ústavy Medzinárodnej organizácie práce1) (ďalej len „Ústava MOP“) a Rokovacieho poriadku konferencie.

Konferencia je najvyšším orgánom Medzinárodnej organizácie práce (ďalej len „MOP“). Slovenská republika je od 22. januára 1993 členom Medzinárodnej organizácie práce. Na 92. zasadnutí konferencie sa zišli zástupcovia vlád, zástupcovia zamestnávateľov a zástupcovia pracovníkov2) (zamestnancov, odborárov) zo 167 z celkového počtu 177 členských štátov MOP vrátane trojstrannej (tripartitnej) delegácie Slovenskej republiky. Spolu sa na konferencii zúčastnilo 2527 delegátov a poradcov (318 vládnych delegátov, 991 vládnych poradcov, 137 delegátov za zamestnávateľov, 416 poradcov za zamestnávateľov, 137 delegátov za pracovníkov a 528 poradcov za pracovníkov). Okrem nich na konferencii bolo 156 ministrov alebo zástupcov ministrov. 

Program konferencie bol nasledovný:

Stále body programu zasadnutia konferencie: 
I.	a) Správa predsedu Správnej rady Medzinárodného úradu práce a generálneho riaditeľa Medzinárodného úradu práce (ďalej len „MÚP“),
b) Všeobecná správa na základe následných opatrení k Deklarácii Medzinárodnej organizácie práce o základných zásadách a právach pri práci – sloboda združovania a účinné uznanie práva kolektívne vyjednávať; 
II.	Program a rozpočet a ostatné otázky;
III.	Informácie a správy o aplikácii dohovorov a odporúčaní Medzinárodnej organizácie práce (ďalej len „MOP“);

Body zaradené do programu konferencie Správnou radou MÚP:
IV.	Odborná príprava a rozvoj ľudských zdrojov – revidovanie Odporúčania MOP o rozvoji ľudských zdrojov č. 150 z roku 1975 - druhá rozprava; 

V.	Práca v rybnom odvetví (priemysle) – prvá rozprava s cieľom prijať úplnú normu (dohovor MOP doplnený odporúčaním MOP /normotvorná činnosť/); 
VI.	Migrujúci pracovníci (všeobecná rozprava založená na integrovanom prístupe); 
VII.	Stiahnutie (anulovanie) 16 odporúčaní MOP. 

Delegácia každého členského štátu na konferencii sa skladala zo štyroch zástupcov, z ktorých dvaja boli vládni delegáti, ďalší dvaja delegáti zastupovali tak zamestnávateľov, ako aj pracovníkov (zamestnancov, odborárov) podľa článku 3 Ústavy MOP. Slovenskú republiku na konferencii reprezentovala delegácia v trojstrannom zložení vedená veľvyslancom a stálym predstaviteľom Slovenskej republiky pri úradovni OSN a ostatných medzinárodných organizáciách v Ženeve pán Kálmánom Petöczom. Postup a stanovisko vládnej časti delegácie Slovenskej republiky k navrhovaným dokumentom bol určený uznesením vlády č. 443 z 13. mája 2004.

V pondelok 31. mája 2004 sa uskutočnili prípravné zasadnutia skupín za vlády, za zamestnávateľov a za pracovníkov, ktorých predmetom bola nominácia na prezidenta 92. zasadnutia konferencie a viceprezidentov konferencie a nominácia zástupcov všetkých troch skupín do príslušných výborov konferencie.

Otváracie plenárne zasadnutie konferencie sa konalo v utorok 1. júna 2004 o 10.15 hod v Paláci národov. Predmetom tohto zasadnutia bola voľba prezidenta konferencie a viceprezidentov konferencie, zloženie jednotlivých výborov konferencie a správa predsedu správnej rady MÚP a prejav generálneho tajomníka konferencie pána J. Somaviu. 

Za prezidenta 92. zasadnutia konferencie bol zvolený pán Ray Guevara minister práce Dominikánskej republiky. Za viceprezidentov konferencie boli zvolení: za vládnu stranu pán Maatough z Líbyjskej arabskej Džamahirie; za skupinu zamestnávateľov pán Wade zo Senegalu a za skupinu pracovníkov pán Attigbe z Beninu.

Od utorka poobede konferencia pokračovala zasadnutím ustanovených výborov.

Osobitné plenárne zasadnutie konferencie sa vo štvrtok 10. júna 2004 zaoberalo uplatňovaním deklarácie o základných zásadách a právach pri práci, ktorá bola prijatá na 86. zasadnutí konferencie v roku 1998. Toto osobitné zasadnutie bolo venované diskusii k správe o celosvetovom uplatňovaní niektorých kategórii základných zásad a práv pri práci, ktorými boli - „sloboda združovania“, „kolektívne vyjednávanie“, „nútená práca“ „diskriminácia v zamestnaní a povolaní“. Slovenská republika je viazaná základnými dohovormi MOP z tejto oblasti (Dohovor MOP o slobode združovania a ochrane práva organizovať sa č. 87 z roku 1948 - č. 489/1990 Zb.; Dohovor MOP o použití zásad práva organizovať sa a kolektívne vyjednávať č. 98 z roku 1949 - č. 470/1990 Zb.; Dohovor MOP o nútenej alebo povinnej práci č. 29 z roku 1930 - č. 506/1990 Zb.; Dohovor MOP o zrušení nútenej práce č. 105 z roku 1957 - č. 340/1998 Z. z.; Dohovor MOP o diskriminácii v zamestnaní a povolaní č. 111 z roku 1958 – č. 465/1990 Zb. a Dohovor MOP o rovnakom odmeňovaní mužov a žien za prácu rovnakej hodnoty č. 100 z roku 1951 – č. 450/1990 Zb.).

I. Všeobecná rozprava a účasť ministra práce, sociálnych vecí a rodiny Slovenskej republiky p. Ľudovíta Kaníka na konferencii

Minister práce, sociálnych vecí a rodiny Slovenskej republiky pán Ľudovít Kaník sa zúčastnil konferencie a 9. júna 2004 vystúpil s prejavom vo všeobecnej rozprave k správe generálneho riaditeľa MÚP (text prejavu je uverejnený v Provisional Record No. 12, International Labour Conference, Ninety – second Session, Geneva 2004, strana 29 - 30 anglickej verzie). 

V ten istý deň sa uskutočnilo bilaterálne rokovanie p. ministra Ľ. Kaníka s p. Gerdom Andresom, parlamentným štátnym tajomníkom Spolkového ministerstva hospodárstva a práce SRN.

Pán minister Ľ. Kaník na úvod zdôraznil význam úspešného vstupu nových členských štátov do EÚ a navrhol ako tému diskusie – možnosť zlepšenia podmienok v rámci existujúcich bilaterálnych dohôd o vzájomnom zamestnávaní medzi SR a SRN – zvýšenie kvóty 1000 osôb na 2000 osôb v rámci bilaterálnej dohody o zamestnávaní pracovníkov na rozšírenie odborných a jazykových vedomostí, resp. v rámci dohody o vykonávaní sezónnych prác - predĺženie doby 3 mesiacov na dlhšie obdobie. 

Pán Andres potvrdil, že rozšírenie EÚ je výsledkom nečakanej rýchlosti (pred 13 rokmi sa to nezdalo reálne). Potvrdil, že spolu s Rakúskom sa dohodli na presadení prechodného obdobia a presadili ho aj napriek vyhláseniam mnohých členských štátov o otvorení trhov práce a s akceptáciou pristupujúcich štátov. S prekvapením potom zaznamenali, že v období pred rozšírením EÚ, práve členské štáty deklarujúce voľný pohyb využili možnosť uplatniť prechodné obdobie. Súčasná situácia v SRN nie je priaznivá - Spolkový úrad pre zamestnanosť práve oznámil oficiálny počet nezamestnaných – 4, 295 tis., trh práce je nevyvážený (východné/západné spolkové krajiny), v niektorých regiónoch je miera nezamestnanosti 25 % a viac. Nemecká strana je presvedčená, že za tohto stavu nie je schopná pokryť akýkoľvek ďalší prílev pracovníkov. V SRN je skôr tendencia podporovať možnosť odchodu nemeckých pracovníkov do zahraničia (zlepšenie podmienok) než prijímať ďalších pracovníkov zo zahraničia.

Pokiaľ ide o bilaterálne dohody p. Andres upozornil na súčasné nečerpanie kvóty 1000 osôb v r. 2003 zo strany SR – 68 % využitie (528 osôb v oblasti hotelových služieb, 152 v iných službách) – žiaduci sú pracovníci vo veku 18 – 40 rokov a hlavne ovládajúci nemecký jazyk.

V zásade však bilaterálne dohody SRN nemôže zmeniť, tieto dohody má SRN aj s ďalšími novými členskými štátmi. Pán Andres už navštívil Poľsko, Pobaltské štáty, Slovinsko a informoval, že majú rovnaký postoj voči bilaterálnym zmluvám s týmito štátmi. Odporučil preto najprv riešiť plné čerpanie kvóty podľa bilaterálnej dohody a požiadal o pochopenie postoja SRN.

Pán minister Ľ. Kaník vyjadril pochopenie pre dôvody nemeckej strany, zdôraznil však, že vláda SR prijala rozhodnutie neobmedzovať prístup na slovenský trh práce a preto dúfa, že postupom času sa bude zlepšovať situácia zamestnanosti v oboch krajinách a nájdu sa spoločné riešenia.

Na záver p. Andres informoval, že v dňoch 1. – 4. 9. 2004 hodlá navštíviť minister Wolfgang Clement Prahu a Budapešť, je možné, že navštívi i Bratislavu. Bude sa znovu rokovať o otázke 7. ročného prechodného obdobia a jeho etapách v zmysle jeho využívania, monitorovania situácie. Súčasne p. Andres oficiálne pozval p. ministra Ľ. Kaníka na návštevu do Berlína. Pán minister Ľ. Kaník pozvanie prijal a v prípade uskutočnenia návštevy ministra Clementa v septembri aj v Bratislave víta pokračovanie v diskusii na tému voľného pohybu pracovníkov. Ako ďalšiu tému na diskusiu p. minister Kaník navrhol otázku harmonizácie v daňovej oblasti v EÚ vzhľadom na realizáciu daňovej reformy v SR, ktorú SR využíva na podporu rastu zamestnanosti. 

Následne dňa 9. júna 2004 sa minister p. Ľudovít Kaník stretol s britským parlamentným štátnym podtajomníkom pre prácu na Ministerstve práce a dôchodkov Chrisom PONDOM. 

Pán minister Ľ. Kaník na úvod vyjadril potešenie z doterajších vzájomných vzťahov ako aj podobných názorov na stretnutiach na ministerskej úrovni, či už v rámci EÚ alebo bilaterálne a nádej, že tak bude i naďalej. 

Pán Pond ocenil podporu pozícií UK najmä pri smernici EÚ o organizácii pracovného času. Obe strany potvrdili úmysel zotrvať na spoločnom názore. 

Pán Pond tlmočil pozvanie p. ministrovi Kaníkovi do Londýna so zámerom pripraviť zaujímavý program. Pán minister Kaník prijal pozvanie a vyjadril súčasne želanie diskutovať o otázke harmonizácie daní v EÚ vzhľadom na daňovú reformu v SR, ktorá je zameraná na podporu zamestnanosti. 

Obe strany sa zhodli na podpore prioritizácie otázok zamestnanosti v zmysle záverov správy Wim Koka vo vnútroštátnych politikách i na úrovni EÚ. V Spojenom kráľovstve i napriek nízkej miere nezamestnanosti je cca 3 – 4 mil. ľudí „neaktívnych“ na trhu práce. 

V oblasti voľného pohybu pracovníkov sa p. minister Kaník zaujímal o prvé skúsenosti v Spojenom kráľovstve s prílevom pracovníkov z nových ČŠ resp. zo SR. Očakávania k 1. 5. 2004 sa podľa p. Ponda nepotvrdili, ide o pomalý nárast, čo zmiernilo záujem médií o „zlé správy“. Na druhej strane Spojené kráľovstvo potrebuje zručnú a vzdelanú pracovnú silu, p. Pond prisľúbil, že budú presadzovať cez služby Eures oznamovanie takýchto miest. 

K otázke p. ministra Kaníka o úprave povinnosti zamestnávateľa informovať o voľných pracovných miestach, p. Pond odpovedal, že v Spojenom kráľovstve to nie je povinnosť, vychádza sa z možností uverejnenia na internete, inzercií v tlači a pod. Job-centrá však toto sledujú, vyhodnocujú a v súčasnosti sa usilujú o prípravu vlastného prostredia pre inzerciu voľných miest prijateľného pre zamestnávateľov i záujemcov o prácu.  

Obe strany potvrdili záujem o ďalšiu spoluprácu v oblasti projektov Equal a pri príprave siete „job centier“.

Na pozvanie podpredsedu vlády Českej republiky a ministra práce a sociálnych vecí Českej republiky p. Z. Škromacha sa p. minister Ľ. Kaník zúčastnil pracovného obeda na Stálej misii Českej republiky pri OSN a ostatných medzinárodných organizáciách v Ženeve dňa 9. júna 2004. V priebehu pracovného obeda sa vzájomne neformálne informovali o reformných postupoch v oblasti pracovných a sociálnych vzťahov, zamestnanosti a trhu práce a vymenili si poznatky a skúsenosti vo vzťahu k týmto reformám a uzavretým zmluvám.

II.  Program a rozpočet a iné otázky - Finančný výbor vládnych zástupcov

Finančný výbor vládnych zástupcov konferencie rokoval dňa 8. júna 2004 pod vedením pána B. Jonzona zo Švédska. Predmetom rokovania výboru bola okrem iného Finančná správa a auditovaná finančná uzávierka za roky 2002-2003 vykonaná nezávislým externým audítorom a stav priebežného plnenia rozpočtu MOP na roky 2004 – 2005. V uvedenej finančnej správe a auditovanej finančnej uzávierke za roky 2002-2003 bolo vznesených 19 odporúčaní zo strany externého audítora, ktoré boli akceptované zo strany generálneho riaditeľa MÚP a ich uplatňovanie bude predmetom rokovania Správnej rady MÚP v marci 2005. 

Slovenská republika si riadne plní svoje finančné záväzky vo vzťahu k MOP. Členský príspevok SR do rozpočtu MOP na rok 2004 je 148 997 CHF a bol uhradený vo februári 2004. Členský príspevok Slovenskej republiky na rok 2005 je 180 961 CHF podľa schválenej príspevkovej stupnice pre platenie členských príspevkov zo strany členských štátov MOP.

III. Výbor pre aplikáciu noriem

Výbor pre aplikáciu dohovorov a odporúčaní Medzinárodnej organizácie práce (ďalej len „výbor“) na svojom prvom zasadnutí 1. júna 2004 zvolil za svoju predsedkyňu pani Noemi Rial, vládnu zástupkyňu z Argentíny, za podpredsedu výboru pána Alfred Wisskirchena, zástupcu zamestnávateľov z Nemecka a za podpredsedu výboru pána Luc Cortebeecka, zástupcu za pracovníkov z Belgicka.

Základom pre prácu výboru bola Správa výboru expertov o aplikácii dohovorov a odporúčaní MOP (Report of the Committee of Experts on the Application of Conventions and Recommendations, Report III (Part 1A), International Labour Conference, 92nd Session, 2004). V predmetnej správe sa okrem iného uvádzali problémy vyplývajúce z aplikácie jednotlivých dohovorov, ktoré predložili na základe výzvy Správnej rady MÚP jednotlivé členské štáty (vrátane Slovenskej republiky) o plnení a dodržiavaní tých dohovorov a odporúčaní MOP, ktoré sú obsiahnuté v uvedenej správe výboru expertov o aplikácii dohovorov a odporúčaní MOP. Slovenská republika v roku 2003 zaslala MÚP 16 správ o aplikácii dohovorov, ktorých zmluvnou stranou je. Pre rok 2004 Slovenská republika bola vyzvaná vypracovať 20 správ o aplikácii dohovorov, ktorých zmluvnou stranou je. Do 15. novembra 2004 sa zaslalo MÚP 15 správ o aplikácii dohovorov MOP a zostávajúcich 5 správ sa zašle do konca roku. Pokiaľ ide o správy o neratifikovaných medzinárodných pracovných normách, ide o správy, ktoré sa týkajú noriem o pracovnom čase v obchode a úradoch a manipulácia s nákladmi v prístavoch a tieto správy sa zašlú tiež do konca tohto roka. 

Vo všeobecnej rozprave sa výbor zaoberal problematikou Dohovoru MOP o politike zamestnanosti č. 122 z roku 1964, Odporúčania MOP o politike zamestnanosti č. 169 z roku 1984, Dohovorom MOP o poradenstve pri voľbe povolania a o odbornej príprave v rozvoji ľudských zdrojov č. 142 z roku 1975 a Odporúčania MOP o všeobecných podmienkach na stimulovanie vytvárania pracovných miest v malých a stredných podnikoch č. 189 z roku 1998.
	
Zástupca pracovníkov vo výbore z delegácie SR (zástupca Konfederácie odborových zväzov SR) pri prejednávaní aplikácie Dohovoru MOP o politike zamestnanosti č. 122 z roku 1964 v podmienkach Slovenskej republiky, poukázal okrem iného najmä na vysokú mieru nezamestnanosti v jednotlivých regiónoch a okresoch Slovenská a veľmi vysokú mieru nezamestnanosti, najmä rómskeho etnika a uviedol, že vláda SR neprijíma dostatočné opatrenia na zníženie nezamestnanosti. Vládny zástupca vo výbore reagoval na tieto skutočnosti veľmi podrobne, uvádzal aké konkrétne legislatívne opatrenia vláda SR prijala (zákon o službách zamestnanosti, novela Zákonníka práce, ako aj iné legislatívne opatrenia) a tiež iné opatrenia (napr. Národný akčný plán zamestnanosti), ktoré prijala vláda SR na podporu zamestnanosti a zníženia nezamestnanosti a uvádzal podrobné štatistické údaje o znížení miery nezamestnanosti, ktoré vďaka týmto opatreniam preukázateľne nastali. Výbor vyzval vládu SR, aby v najbližšej správe o aplikácii predmetného dohovoru uviedla podrobne všetky opatrenia, ktoré prijala na zníženie nezamestnanosti vrátane štatistických údajov.	

Dňa 11. júna 2004 sa uskutočnilo osobitné zasadnutie výboru venované stavu vývoju aplikácie opatrení prijatých vládou Myanmaru na základe odporúčaní vyšetrovacej komisie vytvorenej s cieľom preskúmania dodržiavania Dohovoru MOP o povinnej alebo nútenej práci č. 29 z roku 1930 zo strany Myanmaru.

Výbor ukončil prácu prijatím správy dňa 15. júna 2004 a správu schválilo plenárne zasadnutie konferencie 17. júna 2004.

IV. Výbor pre ľudské zdroje – odborná príprava a rozvoj ľudských zdrojov – revidovanie Odporúčania MOP o rozvoji ľudských zdrojov č. 150 z roku 1975 – (druhá rozprava)

Za predsedu výboru bol zvolený pán John Chetwin, vládny zástupca z Nového Zélandu, za podpredsedu výboru bol zvolený pán A.J.E.G. Renique, zástupca za zamestnávateľov z Holandska a za podpredsedníčku výboru bola zvolená pani H. Yacob, zástupkyňa za pracovníkov zo Singapúru. 

Výbor vychádzal zo záverov z prvej rozpravy, ktorá sa uskutočnila v júni 2003 na 91. zasadnutí Generálnej konferencie MOP. Výbor zasadal spolu pätnásť ráz a dobrým základom pre rozpravu boli dokumenty, ktoré pripravil MÚP pre druhú rozpravu: Správa IV (2A) a Správa IV (2B) vo vzťahu k otázkam rozvoja ľudských zdrojov. Cieľom práce výboru bolo revidovať Odporúčanie MOP o rozvoji ľudských zdrojov č. 150 z roku 1975, ktoré svojím znením už neodzrkadľuje potreby dnešnej doby v oblasti ľudských zdrojov, a súčasne bolo potrebné pripraviť nový dynamický dokument, ktorý by odzrkadľoval nové prístupy v rozvoji ľudských zdrojov a odbornej prípravy a pomohol by zložkám MOP (vládam, zamestnávateľom a pracovníkom členských štátov MOP) rozvíjať politiky v tejto oblasti. Zástupcovia delegácie SR sa aktívne zúčastnili na práci tohto výboru. Počas rozpravy bolo predložených množstvo pozmeňujúcich návrhov, ktoré v mnohých prípadoch vylepšili znenie textu predmetného dokumentu. 

Výbor ukončil svoju prácu dňa 14. júna 2004 schválením správy a predložil plenárnemu zasadnutiu konferencie na schválenie dokument - text odporúčania pod názvom – „Odporúčanie MOP o rozvoji ľudských zdrojov: výchova, odborná príprava a celoživotné vzdelávanie č. 195 z roku 2004“. Text predmetného dokumentu obsahuje tieto časti:
-	preambulu;
-	cieľ, rozsah a definície;
-	rozvoj a uplatňovanie politík vzdelávania a odbornej prípravy;
-	vzdelávanie a odborná príprava pred zamestnaním sa;
-	rozvoj spôsobilostí;
-	odborná príprava pre dôstojnú prácu a sociálne začlenenie;
-	rámec pre uznávanie a potvrdzovanie kvalifikácií;
-	poskytovatelia odbornej prípravy;
-	poradenstvo pre voľbu povolania a podporné služby pre odbornú prípravu;
-	výskum v rozvoji ľudských zdrojov, výchova, odborná príprava a celoživotné vzdelávanie;
-	medzinárodná a odborná spolupráca;
-	záverečné ustanovenie.

Plenárne zasadnutie konferencie prijalo text predmetného odporúčania dňa 17. júna 2004.

V. Výbor pre Prácu v rybnom odvetví (priemysle) – prvá rozprava s cieľom prijať úplnú normu (dohovor MOP doplnený odporúčaním MOP /normotvorná činnosť/)

Za predsedu výboru bol zvolený pán F. Ribeiro Lopes z Portugalska, za podpredsedkyňu výboru bola zvolená pani R. Karikari Anang, zástupkyňa za zamestnávateľov z Ghany a za podpredsedu výboru bol zvolený pán O. Irabor, zástupca za pracovníkov z Nigérie. 

Výbor sa zišiel spolu dvadsať raz. Základom pre rozpravu boli dve správy, ktoré pripravil MÚP: Správa V (1) a Správa V (2).Vzhľadom na značnú odlišnosť názorov na danú problematiku mala rozprava náročný priebeh. Išlo o skutočne o rozsiahlu výmenu názorov na tému podmienky práce v rybnom odvetví (priemysle). Zástupcovia vlád, zástupcovia zamestnávateľov a zástupcovia pracovníkov uplatnili celkom 210 pozmeňujúcich návrhov k navrhovanému textu.

Výbor ukončil svoju prácu 14. júna 2004 prijatím správy a prijatím záverov, že Generálna konferencia Medzinárodnej organizácie práce by mala prijať medzinárodné normy o práci v rybnom odvetví (priemysle).

Plenárne zasadnutie konferencie dňa 16. júna 2004 schválilo správu výboru, ako aj závery výboru a konferencia rozhodla, že predmetná problematika bude zaradená do programu 93. zasadnutia konferencie v júni 2005 na druhú rozpravu.

Žiadny zástupca delegácie SR sa nezúčastnil na práci tohto výboru.

VI. Výbor o migrujúcich pracovníkoch (všeobecná rozprava založená na integrovanom prístupe)

Za predsedu výboru bol zvolený pán Y. Dé, vládny zástupca zo Senegalu, za podpredsedu výboru bol zvolený pán J. de Regil, zástupca za zamestnávateľov z Mexica a za podpredsedkyňu výboru bola zvolená pani S. Burrow, zástupkyňa za pracovníkov z Austrálie.

Výbor sa zišiel spolu päťnásť ráz. Osnovu práce výboru tvorila Správa VI s názvom „Smerom k spravodlivému zaobchádzaniu s migrujúcimi pracovníkmi v globálnej ekonomike“. Na práci výboru sa aktívne zúčastnili aj zástupcovia delegácie SR.

Medzinárodné migrácie sa týkajú takmer všetkých krajín, či už krajín pôvodu alebo tranzitných krajín, ako aj cieľových krajín – a často vo všetkých troch postaveniach. Rastúca mobilnosť ľudí hľadajúcich perspektívu dôstojnej práce a ľudskej bezpečnosti púta pozornosť politických predstaviteľov a vyvoláva dialóg o prostriedkoch podpory mnohostrannej spolupráce takmer vo všetkých regiónoch sveta. Mandát MOP vo svete práce, jej kompetencie i jedinečná trojstranná (tripartitná) štruktúra jej zverujú úplne osobitnú zodpovednosť ak ide o migrujúcich pracovníkov. MOP môže mať hlavnú úlohu v podpore politiky zameranej súčasne na optimalizáciu výhod a maximálne obmedzenie rizík migrácie za zamestnaním a môže sa usilovať o vylúčenie identifikovaných nevýhod migrácie pracovných síl v spolupráci s ďalšími medzinárodnými organizáciami.

Hoci migrácie boli trvalým javom v priebehu dejín, medzinárodné migrácie sa v globalizovanej ekonomike zosilňujú a sú stále zložitejšie. Veľká časť súčasných migrácií je priamo alebo nepriamo spojená so svetom práce. Zo 175 miliónov osôb zdržiavajúcich sa na území iného štátu, než je štát v ktorom sa narodili, sa počet ekonomicky činných prisťahovalcov odhaduje na približne 86 miliónov. Z nich sa podľa odhadov 34 miliónov nachádza v rozvojových oblastiach. Ženy neustále predstavujú asi polovicu celkového počtu migrujúcich pracovníkov, väčšina z nich však v súčasnosti migruje sama, ako opora rodiny. Veľa ľudí migruje kvôli zlepšeniu si životnej úrovne z dôvodu nedostatku príležitostí dôstojnej práce doma; ďalšími činiteľmi prispievajúcimi k migrácii sú aj chudoba, vojny, hlad, represia, silný demografický tlak a nerovnaké príjmy. Sú však aj prípady nútenej migrácie pracovnej sily, ktoré sa musia odstrániť.

Obsažnou a vecnou rozpravou sa dosiahol súhlas vo veci globálnej stratégie vo vzťahu k migrujúcim pracovníkom. 

Výbor ukončil svoju činnosť 15. júna 2004 prijatím správy a schválením záverov – „Závery o spravodlivom zaobchádzaní s migrujúcimi pracovníkmi v globálnej ekonomike“.

Plenárne zasadnutie konferencie prijalo dňa 16. júna 2004 rezolúciu o spravodlivom zaobchádzaní s migrujúcimi pracovníkmi v globálnej ekonomike (závery) a vyzvalo správnu radu (správnu radu Medzinárodného úradu práce), aby náležite zvážila vo vzťahu k predmetným záverom, plánovanie budúcich opatrení o migrujúcich pracovníkoch a požiadala generálneho riaditeľa (generálneho riaditeľa Medzinárodného úradu práce), aby ich vzal do úvahy tak pri príprave rozpočtu na dvojročné obdobie 2006–2007, ako aj vyčlenením takých iných zdrojov, ako môžu byť prístupné počas dvojročného obdobia 2004-2005.

VII. Výberový výbor konferencie - Stiahnutie (anulovanie) 16 odporúčaní MOP

Tento bod programu konferencie bol zverený výberovému výboru konferencie (výberovému výboru konferencie patria do pôsobnosti otázky organizovania programu konferencie, ako aj otázky organizovanie celého priebehu konferencie). MÚP pripravil dve správy o tejto problematike: Správu VII (1) a Správu VII (2), ktoré slúžili ako základ pre rozpravu vo výbore.

Podľa článku 45a Rokovacieho poriadku Medzinárodnej konferencie práce, konferencia po rozprave a zvážení a na základe schválených záverov v uvedenom výbore rozhodla dňa 16. júna 2004 stiahnuť (anulovať) zastarané odporúčania MOP, pretože vo svojom zámere stratili svoj účel, ako aj dlhšie obdobie užitočne neprispievajú k cieľom Medzinárodnej organizácie práce.
VIII. V súlade s bodom D.4. uznesenia vlády č. 443 z 13. 5. 2004 sa vedúcemu delegácie SR uložilo urobiť na konferencii príslušné kroky spojené s pripojením sa ku skupine štátov (IMEC3) – Industrialized Market Economy Countries – Priemyselné krajiny s trhovou ekonomikou) v rámci pôsobenia príslušných orgánov (výborov) MOP ustanovených v priebehu zasadnutí Správnej rady MÚP a Generálnej konferencie MOP (vládna skupina). Skupina štátov IMEC v priebehu konferencie sa otázkou pripojenia 8 nových členských štátov EÚ (Malta a Cyprus už sú členmi IMEC) nezaoberala. Následné po skončení zasadnutia konferencie EÚ vyzvala 8 nových členských štátov, aby v čo najkratšom čase zaslali koordinátorovi IMEC p. Donaldovi Mc Phee (Kanada) formálny list (letter of application), v ktorom prejavia záujem o členstvo v IMEC. Stála misia SR pri OSN a ostatných medzinárodných organizáciách v Ženeve a po konzultácii s príslušnými ministerstvami (MZV SR a MPSVR SR) a predmetným uznesením vlády SR zaslala dňa 15. novembra 2004 nótu o záujme Slovenskej republiky stať sa členom IMEC. Prijatie Slovenskej republiky medzi krajiny IMEC sa schválilo dňa 16. novembra 2004 v rámci pravidelného zasadnutia krajín IMEC. Medzi krajiny IMEC patria teraz všetky členské štáty EÚ.

IX. Celkové zhodnotenie účasti trojstrannej delegácie SR na konferencii

Postup vládnej časti delegácie SR na konferencii bol určený uznesením vlády SR č. 443 zo dňa 13. mája 2004. Delegácia SR aktívne pôsobila v priebehu konferencie, či už na plenárnom zasadnutí konferencie alebo v jednotlivých výboroch, uskutočnila sa návšteva ministra práce, sociálnych vecí a rodiny p. Ľudovíta Kaníka na konferencii, ktorý vystúpil na jej plenárnom zasadnutí a mal viaceré bilaterálne rokovania.

Všetky požadované správy zo strany MÚP o aplikácii ratifikovaných a neratifikovaných dohovorov MOP v súlade s Ústavou MOP sa zašlú do konca tohto roka MÚP.
 
Celkové náklady na pobyt trojstrannej delegácie SR na konferencii dosiahli 1 044 024 Sk.